'Sí, i millor", Fira d'Ocupació Di-capacitat i Talent' és, sens dubte, la principal activitat que organitza anualment la Federació de Centres Especials de Treball de Catalunya (FECETC), una entitat sense ànim de lucre que fa més de 25 anys que treballa per a la inserció laboral de les persones amb discapacitat.
L'objectiu del certamen és, d'una banda, ajudar el col·lectiu a trobar feina i, de l'altra, facilitar a les empreses de més de 50 treballadors el compliment de l'obligació legal de reservar un 2% de llocs de treball al col·lectiu.
L'edició d'enguany, que havia de celebrar-se els dies 11 i 12 de març, va ser ajornada per la crisi del coronavirus.
Davant d'aquesta situació tan excepcional, es va prendre, sens dubte, la decisió més assenyada.
Ara, mentre esperem la fi de la crisi sanitària i busquem noves dates, analitzem algunes xifres que avalen aquesta iniciativa i ens demostren la necessitat de reprendre, encara amb més ganes, l'organització del certamen.
La resposta a la convocatòria la qualifiquem d'excepcional, ja que el dia abans de l'obertura de portes, hi havia a la web un 30% més d'inscrits que l'any passat, sense tenir en compte els que es presentaven sense inscripció prèvia.
Pel que fa a les empreses, hi participaven un 33% més que l'any passat.
Quant a les actuacions que s'hi volien portar a terme, es preveien fer més tallers, xerrades i activitats paral·leles organitzades per l'Associación Inserta Empleo (entitat de la Fundació ONCE), que oferia la revisió gratuïta del currículum.
També es comptaven amb les col·laboracions d'altres entitats, com la de Barcelona Activa, que havia preparat els tallers Apropa't a l'empresa i Elevator Pitch; l'Asociación para el Progreso de la Dirección (APD), que havia preparat diverses ponències molt motivadores amb ponents com Vicente del Bosque o Víctor Küppers, per exemple; Human Age Institute, que tenia a punt una xerrada sobre com preparar una entrevista de treball; Alonso & Co, que ens havia de parlar sobre com millorar la imatge a fi de fer bona impressió, i el monologuista i futur periodista Marc Buxaderas, que ens volia fer reflexionar sobre els límits que ens posem nosaltres mateixos.
La majoria de ponents i formadors, així com les empreses, els sol·licitants de feina i el nostre media partner, corresponsables tots, ens han comunicat que podem comptar amb ells per a la propera convocatòria de la Fira.
Empreses compromeses amb els ODS
Més enllà de l'obligació legal, les empreses participants —entre les quals hi ha Adecco, Carrefour, Capgemini, Everis, Frigicoll, Mutua Atlantida i Quirónsalud— destaquen pel compromís que tenen amb totes les persones i les seves capacitats.
De la mateixa manera, les empreses i la Fira —i per tant la Federació— estan compromeses amb els Objectius de Desenvolupament Sostenible (ODS), com ara l'objectiu 8, Treball decent i creixement econòmic, i l'objectiu 17, Aliances per aconseguir els objectius.
L'ajornament de la Fira ens servirà, primer, per incloure-hi més empreses que, a última hora, es volien sumar al certamen, i també per mantenir la majoria de les que ja havien confirmat la seva assistència.
I, segon, serà una oportunitat per introduir millores i, probablement, noves activitats d'interès per a empreses i assistents que, confiem, puguin contribuir una mica més a la inserció laboral de les persones amb discapacitat, un dels col·lectius més vulnerables de la societat i, per tant, un dels que necessita més suport.
Paral·lelament a la preparació de la Fira, FECETC segueix donant atenció i suport al col·lectiu, ja que disposa d'un servei d'intermediació laboral, adreçat tant a persones que busquen feina com a empreses que volen contractar personal.
FECETC ofereix, entre d'altres, serveis integrals d'orientació, acompanyament i suport (SIOAS) a les persones amb discapacitat i/o trastorns de la salut mental.
Es tracta d'un programa subvencionat pel Departament de Treball, Afers Socials i Famílies i cofinançat pel Fons Social Europeu.
Mitjançant formació, informació, acompanyament i tutories personalitzades, FECETC treballa perquè el sol·licitant de feina tingui més possibilitats de trobar-ne.
Mitjançant el programa SIOAS oferim també un acompanyament intensiu a un grup reduït de persones.
En l'edició d'enguany, vam atendre un total de 19 persones i esperem repetir o millorar els resultats de l'edició 2018-2019, en què la inserció laboral va ser del 70%.
Gràcies als serveis d'intermediació laboral, entesos com a agència de col·locació, hem atès un nombre molt més elevat de persones que els anys anteriors: el 2019 vam rebre i analitzar 174 perfils laborals i vam gestionar 23 ofertes de feina.
Són serveis fonamentals, atesa la situació laboral del col·lectiu de persones amb discapacitat, que representen el 6% de la població catalana en edat de treballar i tenen una taxa d'activitat* que no arriba al 40%.
En definitiva, gràcies a aquests programes i serveis esmentats podem treballar per la inserció laboral de les persones amb discapacitat a Catalunya.
(*Font: Departament de Treball, Afers Socials i Famílies, 2019)